په فاریاب، هرات او بادغیس کې سیلابونو ٢٠ تنه وژلي دي
د فاریاب، هرات او بادغیس په ولایتونو کې سیمه ییز چارواکي وايي، چې د پنجشنبې د ورځې د سخت باران د اورښت وروسته په دغو ولایتونو کې سیلابونو خلکو ته د سر او مال زیانونه اړولي دي.
د فاریاب والي نقیب الله فایق امریکا غږ اشنا راډیو ته نن د جمعې په ورځ ( وري ۹مه) وویل، چې په دغه ولایت کې د باران روان اورښت او سیلابونو د خواجه سبزپوش په ولسوالۍ کې د نورو ولسوالیو پر تله خلکو ته ډیر زیانونه اړولي دي. ښاغلي فایق وویل، چې تراوسه په دغه ولایت کې په سیلابونو کې د اتو تنو د وژل کیدو او شپږ نورو د ژوبل کیدو خبرونه یې ترلاسه کړي دي. ښاغلي فایق وویل " تیره شپه د ولایت مرکز کې هم سیلابونه راوتلی وو، چې له امله یې په سلګونو کورونه زیانمن شوي دي". خو د فاریاب د ولایتي شورا مرستیال صبغت الله سیلاب وايي، په دغو سیلابونو کې دوه تنه لا درکه شوي هم دي. ښاغلي سیلاب وویل، چې د فاریاب ولایت د خواجه سبزپوش، دولت اباد، پښتون کوټ او شیرین تګاب په ولسوالیو کې خلکو د نورو ولسوالیو پرتله په سیلابونو کې زیات زیانونه لیدلي دي. د فاریاب ولایتي چارواکو په خواجه سبزپوش ولسوالۍ د ۱۵۰۰ کورونو او ۴۰۰ دکانونو ته د زیان رسیدلو او یا د ویجاړیدو خبر هم ورکړی دی. د هرات ولایتي چارواکي وايي، د دغه ولایت د انجیل، ګذره، رباط سنګي او کشک کهنه د ولسوالیو په کلیو کې سیلابونو خلکو ته د سر او مال زیانونه اړولي دي. په هرات ولایت کې ډاکټران وايي، په دغو سیلابونو کې نهه تنه وژل شوي دي. خو عیني شاهدان په سیلابونو کې له څلورو د زیاتو کسانو د وژلو ادعا کوي. د هرات د فواید عامې رئیس سید عبدالله حمایت وايي، په دغه ولایت کې سیلابونو د هرات – تور غونډۍ د سړک یوه برخه هم نړولې، چې له امله یې دا لویه لار او د هرات – اسلام قلعه لویه لار د ترافیکو پرمخ بنده شوې ده. د هرات د والي ویاند جیلاني فرهاد امریکا غږ اشنا راډیو ته وویل، چې د سیلابونو له امله د هرات حلقوي سړک هم بند شوی دی. هغه وویل، د سیلاب د مهارولو لپاره د فواید عامې وزارت تخنیکي ټیم د دغه سړک یوې برخې نړولو ته اړ شوی دی. د بلې خوا د مهاجرت نړیواله اداره "آی او ایم" وايي، چې د هرات په ولایت کې د پنجشنبې د ورځې د سخت اورښت وروسته سیلابونو د هرات د ښار په ګډون په شل ولسوالیو او کلیو کې خلکو ته زیانونه اړولي دي. " آی او ایم" وايي، دا اداره د افغان حکومت او نور مرسته رسونې د ادارو سره د سیلابونو څخه د پیښ شوي زیان او اړو خلکو ته د مرستې د برابرولو په لارو چارو غورکوي. د هرات په ګاونډ د بادغیس په ولایت کې هم سیلابونو خلکو ته د سر او مال زیان اړولی دی. د بادغیس د والي ویاند جمشید شهابي امریکا غږ اشنا راډیو ته وویل، چې د دغه ولایت د جوند او قادس په ولسوالیو کې د تیرې ورځې د سیلابونو له امله د دوو ماشومانو په ګډون درې تنه وژل شوي دي. د افغانستان د هوا پیژندنې ادارې د روانې اونۍ د چهارشنبې او پنجشنبې په ورځو په یو شمیر ولایتونو کې د سخت اورښت او سیلابونو د راوتلو په اړه له وړاندې خبرداری ورکړی وو. له طبیعي پېښو سره د مبارزې لپاره د افغانستان د دولت وزارت وايي، چې په شلو ولایتونو کې سیلابونو، د واورې د ښوېیدو او نورو طبیعي پېښو د له امله د تیر ۱۳۹۷ لمریز کال د کب له یولسمې څخه د روان ۱۳۹۸ لمریز کال د وري تر ۷ نیټې پورې۱۰۴ تنو خپل ژوند له لاسه ورکړی او ۲۳۷ نور ټپيان شوي دي.